"Cu părere de rău, ţin să anunţ că sunt nevoită să renunţ la participarea la Fed Cup, deoarece voi fi supusă unei intervenţii chirurgicale. Să joc la Fed Cup a însemnat şi înseamnă foarte mult pentru mine, de aceea sunt dezamagită că nu pot participa din nou alături de echipă. Ultimele 6 săptămâni au fost extrem de dificile pentru mine, având infecţie la stomac, nas şi ureche. Aceasta a fost una dintre cele mai grele perioade sportive, deoarece nu am avut posibilitatea să mă antrenez la capacitate maximă, chiar dacă am fost sub tratament antibiotic. Am încercat să dau tot ce pot în Australia, dar, din cauza infecţiilor existente, din păcate am înrăutăţit lucrurile, încercând să trag de mine să joc la Grand Slam. La îndrumarea medicului specialist, va trebui să suport o operaţie pentru a-mi rezolva o problemă existentă la nas, fiind sfătuită că aceasta este cea mai bună opţiune pentru a trata definitiv această problemă. Din acest motiv, voi fi nevoită să mă retrag şi de la turneele Dubai şi Doha. Următorul turneu la care voi participa va fi atunci când voi fi recuperată 100%"", a scris Halep.

Ea speră să se recupereze la timp pentru Indian Wells: "Totuşi, sper că mă voi recupera la timp pentru a putea participa la Indian Wells. Îmi doresc să trec cu bine peste această intevenţie şi să mă pot deplasa la Cluj, să fiu alături de echipă, chiar şi din tribună. Vă mulţumesc pentru susţinerea constantă, o să vă simt lipsa în aceste săptămâni de pauză. În această perioadă, o să fac tot ceea ce este necesar să revin pe teren mai puternică şi într-o formă bună", a adăugat Halep.

Marţi, Simona Halep, cap de serie numărul 2, a fost eliminată în primul tur al Australian Open, după ce a fost învinsă, cu scorul de 6-4, 6-3, de chinezoaica Shuai Zhang, locul 133 WTA, sportivă venită din calificări. Zhang s-a impus într-o oră şi 18 minute şi a trecut pentru prima dată în carieră în turul al doilea al unui Grand Slam, după ce a fost eliminată de fiecare dată în manşa I la precedentele 14 prezenţe, începând din 2008.

Întâlnirea dintre România şi deţinătoarea trofeului, Cehia, contând pentru sferturile de finală ale Grupei Mondiale, va avea loc în 6 şi 7 februarie, la Cluj-Napoca.

Turneul de la Dubai are loc în perioada 15-20 februarie, iar Qatar Open de la Doha se dispută în intervalul 21-27 februarie.